DIT was maar 'n redelike oninteressante week hier in die Watergat. Dit was inderwaarheid die stilte na die storm van die vakansieseisoen, en ons het die tyd gebruik om ons gasstowe en yskaste laat versien. Gelukkig is Oom Pottie nogal 'n "Jack of all Trades" en hy het ons heelwat geld bespaar.
Daar is 'n belangrike rede waarom ek bly is dat hy van die werk vir ons kan doen. As daar nou een ding is wat hier aan die Suidkus op my melkkliere werk is dit die gebrek aan professionele en bekostigbare diens wanneer herstelwerk aan implemente nodig is. Sodra die verskaffer wat jy kan vertrou en oor die jare ondersteun het, om die een of ander rede nie beskikbaar is nie, sit jy met jou vinger in jou oor.
Nou bel jy 'n nommer wat jy in 'n advertensie gesien het. Die ou klink heel goed, hy onderneem om die volgende dag daar te wees, die volgende dag kom, en geen sien van die blikkantien nie. Jy bel hom weer, hy gee jou 'n flou verskoning, gewoonlik dat hy baie besig is, en daag uiteindelik 'n dag of twee later op. Of hy daag nie op nie, en jy kyk na die volgende advertensie.
Hier is betroubare diensverskaffers op die Suidkus wat goeie diens lewer teen billike koste. Ongelukkig is hier ook 'n klomp wat jou sonder om te blik of te bloos sal verneuk en swak diens lewer, van tuindienste af tot herstelwerk aan jou motor. "No names no pack drill," maar hier in die Watergat praat ons "locals" onder mekaar, en ons identifiseer die vrot appels gereeld. Ons weet wie julle is. Ewenwel, verlede Maandagmiddag het 'n groep sakemanne van Kaapstad wat op 'n weeklange "gholf-safari" in KZN is, hier kom eet. Kon nie uitgepraat raak oor vroulief se spesiale beesstert-gereg (teen slegs R60 per kop) nie, en het ons ná 'n paar van Namibië se beste uitvoerprodukte vergas op regte-egte Kaapse humor. Van die stories, sommiges nie hier herhaalbaar nie, het ons gemoed goed gedoen:
• Gatiep staan in Tygervallei op 'n stoep en 'n Gautenger loop verby. Gautenger: Wat's die vinnigste namier om by die Waterfront te kom? Gatiep: Ry djy of loep djy? Gautenger: Ek ry. Gatiep: Daai's die vinnigste manier.
• Meraai gaan vir 'n werks-onderhoud. Beampte: Het jy getik op skool? Meraai: Nei meneer, ons het net papsak gedrink en dagga gerook daai jare.
• Gatiep aan priester: Waarom dra djy djou hemp agterstevoor? Priester: Omdat ek 'n vader is. Gatiep: Maar ek is ook 'n vader en dra nie my hemp so nie. Priester: Ja, maar ek is 'n vader van duisende. Gatiep: Miskien moet djy djou broek agterstevoor aantrek.
• Meraai: Gatiep, moet djy nie dink dat djy by die hemel se poorte sal ingaan as djou asem so na drank stink nie.
• Gatiep: Daa's 'n technical point van hemel toe gaan wat djy nie wiet nie. My asem gaan nie saam nie, ek blaas hom mos hier uit.